Sanakartta 				Päivitetty 5.9.2011

SÖRNÄISTEN METROASEMALTA PENGERTALOON
Alue rajoittuu seuraavasti: etelässä Pengertalo, pohjoisessa Helsinginkatu, itä-länsisuunnassa Pengerkatu paitsi metroaseman kohdalla idässä Hämeentie.

Reitti:
Laiturialue:
Kun saavut Helsingin keskustasta päin ja astut junasta laiturille Sörnäisten asemalla, käänny junan menosuuntaan ja kulje kohti uloskäynnin aluetta, mistä kuuluu hissien sijaintia osoittavat äänimerkit sekä liukuportaiden kolina ja voit huomata myös ilmavirran. Jos tulet Itäkeskuksesta kohti keskustaa, käänny junan tulosuuntaan. Laituritasolla noin seitsemän metriä ennen liukuportaita on lattiassa poikittain leveä metallilista. 
Laiturialueen tasolta voi nousta lippuhalliin joko hissiä tai liukuportaita käyttäen. Kolmet liukuportaat ja kaksi hissiä vievät ylös lippuhalliin ja kompassitasolle, liukuportaat sijaitsevat hissien välissä. Laiturialueelta katsottuna oikeanpuoleiset liukuportaat nousevat ylöspäin, vasemmanpuoleiset laskeutuvat ylhäältä alas. 

Hissit laiturialueelta ylätasanteelle lippuhalliin: 
Hissien ovilla on erilaiset äänimerkit, mutta ne vaihtelevat sen mukaan, onko hissi paikalla vai tulossa, joten niiden ”koodikieltä” on vaikea tulkita. Kun tulet hissin eteen, se ottaa automaattisesti kutsun vastaan, kutsupainiketta ei tarvitse painaa. Ovet aukeavat automaattisesti ja kuuluu ”plim-plom” äänimerkki. 
Hissin sisällä painonapit sijaitsevat ulkoseinustalla suhteessa liukuportaisiin, yksinäinen painike alhaalla käynnistää hissin, ylemmässä rivissä on kaksi painiketta: hälytys ja ovet auki. Samalla seinustalla on myös kaide, joka ”katkeaa” keskellä, painonapit sijaitsevat sen yläpuolella, ne ovat keskellä seinää. 
Hissin kulkulinja on vinosti ylöspäin kulkien liukuportaiden kanssa samansuuntaisesti, ulos kuljetaan hissin läpi eli sisääntuloa vastapäätä sijaitsevasta ovesta.  

Lippuhalli ja kompassitaso:
Kun saavut liukuportaita tai hissiä käyttäen laituritasolta ylös, kulje suoraan eteenpäin. Ohitat ensiksi metallitolpat joissa on lipun lukijalaitteet (4 kpl) ja tulet lippuhalliin. Edempänä lattiassa on kompassin muotoinen mustavalkoinen kuvio, siitä nimi kompassitaso. Kuviota ei voi havaita valkoisella kepillä. 
Kun seuraat oikeata seinustaa, noin 20 metrin päästä on ensin valokuva-automaatti ja heti sen jälkeen avautuu oikealle aulasyvennys, josta lähtee sekä liukuportaat että tavalliset portaat ylös katutasolle, Helsinginkadulle. Näitä portaita vastapäätä sijaitsee kaksi hissiä, jotka nousevat Helsinginkadulle Vaasankadun puolella. Kun tulet hissistä ulos, suunta on kohti Hämeentietä.

Kompassitasolta Helsinginkadulle Pengerkadun puolelle:
Kun olet ohittanut edellä mainitun aulasyvennyksen ja jatkat matkaa eteenpäin n. 30 metriä seuraten oikeata seinustaa (seinä kaartaa loivasti oikealle), löydät ensin Primulan leipämyymälän, sen jälkeen sijaitsee karkkikauppa ja viimeisenä Marian konditoriakahvila. Liikkeillä on mainostelineet käytävällä. Käänny heti Marian konditorian jälkeen jyrkästi oikealle lasiovista ja pääset ylös kadulle johtaviin ulkoportaisiin, joita on kaksi jaksoa. Niiden yläpäässä kadun vasemmalla puolella on Helsinginkatu 2:n talon kiviseinä, oikealla puolella kuuluu Helsinginkadun liikenne. 

Metroaseman portaikosta Pengertaloon:
Kun jatkat Helsinginkatua suoraan eteenpäin noin 50 metriä, saavut Pengerkadun kulmaan. Metron portaikosta lähtien vasemmalla puolella sijaitsee kenkäkauppa, kukkakauppa, kebabravintola ja lopuksi R-kioski, jonka sisäänkäynti on Helsinginkadun puolella (Helsinginkatu 2). Ravintolan edustalla jalkakäytävällä on kesäisin tuoleja ja pari pöytää. 
Käänny vasemmalle ja tulet Pengerkadulle (Pengerkatu 29). Jatka matkaa ylämäkeen, vasemmalla on korkeita kivitaloja. Mäen päälle tultaessa vasemmalla seinustalla on pysäköintiautomaatti ja heti sen jälkeen talon nurkka, joka pitää kiertää loivasti vasempaan. Edessä on Torkkelinkadun ylitys (Pengerkatu 23), suojatien vasemmassa reunassa sijaitsee liikennemerkki, jonka oikealla puolella on hyvä ylityskohta. Suojatie on noppakiveä. Kun jatkat loivasti alamäkeen kaartavaa Pengerkatua eteenpäin, tulet Sakarinkadun risteykseen (Pengerkatu 17). Ylitä katu. Sekä Torkkelinkadun että Sakarinkadun risteyksissä on matalat reunakivet.
Jatka ylityksen jälkeen Pengerkatua noin 100 metriä ja kuulet vasemmalla puolella Pengertalon B-rapun kohdalla matalan nakutuksen. Ovisummerit sijaitsevat oven vasemmalla puolella. Summerissa ei ole nimiä vaan huoneiston numerot sekä painettuna että pisteillä. Kun jatkat matkaa, kuulet porttikäytävässä sijaitsevan A-rapun erilaisen äänimerkin. Summeritaulu on täällä oven oikealla puolella. Huoneistojen numerot ovat myös pisteillä.   

Reittiselostuksen loppu

Tämä sama versio on ladattavissa äänitiedostona Helsingin ja Uudenmaan Näkövammaiset ry:n verkkosivuilta osoitteesta www.hun.fi sekä Sokeain Ystävät ry:n verkkosivuilta osoitteesta www.syry.fi.

Äänitteen lukija: Helinä Hirn
Tuottaja: Helsingin ja Uudenmaan Näkövammaiset ry 2011
Oikeudet pidätetään